P r e d k l a d a c i a   s p r á v a

Materiál sa predkladá v súvislosti s úlohou C. 7. uznesenia vlády Slovenskej republiky č. 1108/2000 vo veci koncepcie nových právnych foriem vzťahu medzi štátom a poskytovateľmi verejných služieb, na základe rokovaní rezortov zainteresovaných do plnenia predmetnej úlohy C. 7. uznesenia vlády Slovenskej republiky č. 1108/2000 (ministerstvo zdravotníctva, ministerstvo práce, sociálnych vecí a rodiny, ministerstvo spravodlivosti a ministerstvo kultúry) s podpredsedom vlády SR pre ekonomiku Ivanom Miklošom k vypracovaniu koncepcie a  rokovania uskutočneného so zástupcami príslušných rezortov konaného na ministerstve zdravotníctva dňa 17. 1. 2002. 

Na spomínanom rokovaní dňa 17. 1. 2002 bol prijatý záver, že ministerstvo zdravotníctva vypracuje materiál, ktorý bude predložený na rokovanie vlády SR s popisom doterajšieho plnenia úlohy, ako aj nových vzniknutých súvislostí s tým, že v materiáli navrhne alternatívne uznesenie vlády SR v podobe:

•	zrušiť úlohu C. 7. uznesenia vlády SR č. 1108/2000 
      alebo
•	uložiť ministrovi financií vypracovať legislatívny zámer zákona o verejnoprávnych  inštitúciách.
 
Predkladaný materiál nemá vplyv na ekonomickú a finančnú sféru, životné prostredie a zamestnanosť. Pripomienky z medzirezortného pripomienkového konania boli do materiálu zapracované tak, ako je uvedené v pripojenej tabuľke.

 Rozporové konanie k zásadnej pripomienke Ministerstva financií SR, v ktorej nesúhlasilo s 2. alternatívou návrhu uznesenia vlády SR k materiálu informácia vo veci koncepcie nových právnych foriem vzťahu medzi štátom a poskytovateľmi verejných služieb sa nekonalo, nakoľko nie je v pôsobnosti ministerstva zdravotníctva prijať rozhodnutie vo veci, ktoré prislúcha vláde SR. Ako vyplynulo z predchádzajúcich rokovaní zástupcov rezortov s podpredsedom vlády SR Ivanom Miklošom, ďalšie práce na rozpracovaní koncepcie boli zastavené negatívnym stanoviskom Ministerstva financií SR, ktoré odmietlo gestorovať prípravu zákona. Preto ministerstvo zdravotníctva v návrhu uznesenia vlády SR ponechalo dve alternatívy riešenia na rozhodnutie vlády SR: 1. alternatíva - zrušiť úlohu C. 7. uznesenia vlády SR č. 1108/2000 resp. 2. alternatíva - uložiť ministrovi financií vypracovať legislatívny zámer zákona o verejnoprávnych  inštitúciách.